Vaterländische Union
Di Vaterländisch Union (VU) isch näb dr Fortschrittlige Burgerpartei (FBP) aini vu dr boode grooße Barteie im Fiirschtduum Liachtaschtaa. Si isch urspringli sozialliberal uusgriichtet gsii, isch aber im Lauf vu dr Zyt allmee no räächts gruckt un het si brogrammatisch noodnoo dr burgerlige FBP aagneecheret, wu si dradizionäll mit koaliert.

Gschiicht 
D Wuurzle vu dr VU geen uf d Volkspartei (VP) zruck, wu Februar 1918 grindet woore un chrischtli-sozial uusgriichtet gsii isch. Die het si am 5. Jänner 1936 mit em chlaine Liachtaschtaaner Haimetdienscht zue dr hitige Vaterländische Union zämegschlosse, wu doodmool zwai Joor alt un als dytschnazionaaler un autoriteerer uusgriichtet gsii isch. Mitgrinder vu dr chrischtli-soziale Volksbartei isch dr Wilhelm Beck gsii. D Bartei isch dr Metoor fir bolitischi un soziaali Grundlaagerefoorme z Liachtaschtaa im frieje 20. Joorhundert gsii un het si as Arbaiterbartei verstande, wu si fir mee demokraatischi Volksräächt, soziaali Sicherhait, Solidariteet in dr Gsellschaft un au fir e staarki, differenzierti Wiirtschaft yygsetzt ghaa het un au hite no yysetzt.

Iri aktuälle Zyylsetzige het si in «Wäärtvorstellige» formuliert, wu im Mai 2004 verabschiidet woore sin, Grundsätz dooderby sin Freihait, Noohaltigkait un Solidariteet gsii.

D VU het 1970–1974, 1978–1993 un 1993–2001 s absolut Mee vu dr Mandaat im liachtaschtaanische Landdaag ghaa. No dr Landdaagswaal 2005, wun ere ne historisch Dief an Stimme broocht ghaa het, het d VU 10 vu dr 25 Abgoordnete gstellt un isch mit em stellverdrättende Regierigsschef Klaus Tschütscher un em Hugo Quaderer in dr fimfchepfige Regierig verdrätte gsii. Us dr Landdaagswaal 2009 isch d VU as aidytige Waalsiigeri fiirigange un het fir d Legislaturperiood 2009–2013 mit 13 Sitz wider s absolut Mee im Landdaag ghaa. In dr Koalizioonsregierig mit dr FBP het d VU mit em Klaus Tschütscher dr nei Regierigsschef gstellt. Di Vaterländisch Union het bi dr Landdaagswaal 2013 fimf Sitz im Landdaag verloore, isch derno mit aacht Sitz verdrätte gsii un het zwee vu dr vier Regieingsreet gstellt. Bi dr Landdaagswaal 2017 het d VU ire Stimmenaadail um 0,2 Brozäntpinkt lycht chenne uusböue, het aber wyter 8 vu 25 Abgoordnete vum Landdaag. In dr fimfchepfige Regierig isch di Vaterländisch Union wyter mit zwee Regierigsmitgliider verdrätte.

Barteibresidänte

Zytig 
Dr Vaterländische Union stoot d Zytig Liechtensteiner Vaterland nooch, wu us dr Zytige Liechtensteiner Nachrichten un Liechtensteiner Heimatdienst im Jänner 1936 entstanden isch. D Liechtensteiner Nachrichten (1924–1935) sin us dr Oberrheinische Nachrichten (1914–1924) fiirigange un boodi Zytige sin scho vorhäär dr chrischtli-soziaale Beweegig/Bartei noochgstande.

Noch em Schefredakteer Günther Fritz heeb si s Liechtensteiner Vaterland vun eme „parteipolitischen Kampfblatt“ zue ere „modernen Forumszeitung“ gwandlet.

Literatur 
 Rupert Quaderer, Arthur Brunhart: Die Schlossabmachungen vom September 1920

Weblink 
 Offiziälli Websyte vu dr Vaterländische Union

Fueßnote 

Politik z Liachtaschtaa
Christdemokratischi Partei